Trečioji
Kai vieną rytą, eidamas pro seną ir apleistą sodą,
Per statinius vidur pasižiūrėjau,
Tenai virš tvenkinio praėjusios nakties šešėliai tingūs
Lyg paukščiai pašautais sparnais plazdėjo,
Ir vandenin palinkusios obels šakoj, matyt, seniai jau padžiauta skara 
Pleveno ryto vėjuj.

Kutai mirgėjo tarp baltų žiedų, kuriuos mieguistos bitės
Varpeliais tolimais dūzgeno...
Atsiminimai lyg iš ūkanų iškilo, pagalvojus,
Jog tai skara seniai jau mirusios senolės mano.

Aš pažvelgiau į tėviškės laukus, dar rytmečio tyloj paskendusius, 
Kai jie prieš saulę tekančią suklaupę meldės tyliai, 
Ir šviesiame regėjime mačiau jaunosios rūbuose senolę skaisčią 
Iš seno sodo vienumos pakylant. 
Jinai lengvučiais žingsniais pasikėlė eit per žemę kvepiančią, 
Jos akys buvo skaisčios lyg kalnuos du ežerėliai gilūs.

Priėjo ji upelį ir ranka vandens pasėmė,
Šaltais šaltais lašais suvilgė kaktą, lūpas,
Paskui drąsiu mostu laukus palaimino
Ir vėl, pečius šilton skaron susupus,
Nuklydo ji tolyn, kur tolimam danguj du debesėliai
Balti balti lyg jūroj du maži laiveliai supos.

Dabar, kada einu pro seną, statiniais aptvertą sodą, 
Kur tvenkinys niūrus, žaliais maurais užžėlęs, 
Tenai, kur lyg tie paukščiai pašautais sparnais 
Plevena praeities šešėliai,– 
Aš vis matau, matau aš ją jaunosios rūbais. 
Jinai lengvučiais žingsniais pro vartus išeina vėlei:
Jos akys tokios skaisčios mėlynos tarsi kalnuos du gilūs ežerėliai. 
Dabar, kada širdis lyg tas keleivis, tyrų smėlyje suklupęs, 
Kada svajonės lyg silpni drugeliai prieblandoj paklydę miršta,– 
Dažnai jaučiu gaivinančius lašus ant lūpų lašant 
Nuo jos į dangų iškeltų ekstazėj pirštų.

Eilėraščiai